(1869) Hoe soude die knecht so coen ghesijn / Dat hi sijns meesters werc so fijn Breken soude om eneghe saken / Ende dat al te nieute maken ? Wet dat God / alsic versta / Die wrake dic hier volghet na / Die metter gherechter waghen weghet Al dat arch tsine pleghet / Ende oec alle weldaet mede / Alsoet van rechte es sijn sede .Sulc wreect oec / dat verstaet / Die en steect no en slaet / Maer met quaden vloeken ende wenschen Die si gheven andren menschen ; Ia / sulc mensche es also ries / Dat hi Gode bidt dies / Dat Hi sine viande schende Ende al ongheval toe sende : Dat es sonderlinghe quaet / Ende al jeghen Onsen Here gaet .Ende wet dat Hem dies Onse Here Belghet harde sere ; Want Hi selve heeft ghescreven Dat wi al selen vergheven / Ende dat Hi den ghenen sal Sijn sonden vergheven al / Ende over den wrekre wreken .